"Hvorfor koster tro noget?" Og "Hvorfor tro på en gud?"

Blandt andre de to spørgsmål plastrede Ateistisk Selskab på de århusianske busser i marts. Hensigten var at få folkekirkens medlemmer til at tage stilling til netop deres medlemsskab.

Nu viser opgørelser, at annoncerne tilsyneladende har haft det ønskede formål. Fire gange flere end normalt melder sig pludseligt ud af folkekirken efter busreklamerne.

Fra januar til marts lå udmeldelserne stabilt på omkring 31 udmeldelser per dag. Men herefter og frem til midten af april sker der et hop i kurven med gennemsnitligt hele 112 udmeldelser per dag. Det viser tal fra Kirkeministeriet.

Anders Stjernholm, formand for Ateistisk Selskab, er rigtig godt tilfreds. Ifølge ham er det hjemmesiden udmeldelse.dk, der blev lanceret den 8. marts, som er årsagen til de mange udmeldelser.

- Det her betyder, vi har fået en god start for udmeldelse.dk. Vi har en jo en idé om, at den skal blive hængende i 10 år, eller indtil nogen finder en løsning, der er endnu nemmere, siger han.

- Det sender et signal til vores politikere om, at Danmark er ved at være klar til at blive et rigtig sekulært land.

Selskabets egen tæller på hjemmesiden viser, at cirka 3000 indtil videre har meldt sig ud alene ad den vej.

Mål: Adskil kirke og stat

Anders Stjernholm forklarer, at målet i sidste ende er at adskille kirke og stat og ligestille alle religioner:

- Ingen danskere skal være tvunget til at betale for noget, de ikke selv tror på, siger han.

Kristeligt Dagblad skriver, at kirkefolk genkender tendensen, men de kan ikke bekræfte de 3000 udmeldelser.

Ifølge DR Nyheders oplysninger tæller udmeldelse.dk også "udmeldelser" med fra folk, der egentlig ikke er medlem af folkekirken, men som af den ene eller anden grund har været inde på hjemmesiden og udfylde blanketten.

Udmeldelser per stift fra dec. 2015 til april 2016 (kun de tre med flest udmeldelser)

København

• December 21

• Januar 217

• Februar 191

• Marts 719

• April 1143

• I alt 2291

Aarhus

• December 23

• Januar 143

• Februar 123

• Marts 399

• April 601

• I alt 1289

Helsingør

• December 26

• Januar 145

• Februar136

• Marts 334

• April 631

• I alt 1272

Hele landet